# Casimir Verdaguer i Torrens

Casimir Verdaguer i Torrens (l'Espluga de Francolí, 11 de setembre de 1940) és un ex-pilot de motociclisme català, un dels pioners del trial a Catalunya a mitjan dècada de 1960 i més tard de l'enduro a la península Ibèrica. Fins a començaments de la dècada de 1970 fou un dels millors especialistes en aquesta darrera modalitat, guanyant dos Campionats estatals consecutius de Tot Terreny (nom que rebia aleshores l'enduro) i allargant la seva carrera fins que va arribar una nova generació de pilots (Narcís Casas, Toni Soler, Josep Maria Pibernat i altres), que l'acabaren rellevant dins l'equip oficial de Bultaco.
El gener del 2022, la Federació Catalana de Motociclisme li concedí el premi Legends en reconeixement de la seva trajectòria motociclista.

## Trajectòria esportiva

Anomenat familiarment Caver, Verdaguer fou pilot oficial de Bultaco durant tota la seva carrera, començant a destacar en la disciplina del trial i guanyant-ne el Campionat de Catalunya el 1966. Ben aviat canvià a l'enduro, guanyant nombroses proves estatals tot pilotant les seves Matador, model en el desenvolupament del qual jugà un important paper. Pilot de gran resistència, guanyà el seu primer campionat (el de 1968) després d'haver estat l'únic participant a aconseguir acabar la dura prova celebrada a Navacerrada, sota unes condicions climatològiques especialment adverses.
Competí també als Sis Dies Internacionals i seguí el Campionat d'Europa, on participant en la mítica Valli Bergamasche feu amistat amb diversos pilots italians. Més tard, aprofità els seus contactes amb aquests pilots per aconseguir que alguns d'ells (Franco Dall'Ara i Giuseppe Signorelli entre d'altres) participessin en els 2 Dies Internacionals Tot Terreny de L'Espluga de Francolí. Aquesta prova, organitzada pel Reial Moto Club de Catalunya, es disputà durant els anys 70 i 80 pels voltants seu poble natal, essent una de les proves d'enduro més prestigioses del calendari internacional, cèlebre per la seva duresa. D'ençà de 1971, els "2 Dies" passaren a puntuar per al Campionat d'Europa, i durant força anys el director i màxim responsable en fou el mateix Verdaguer.

## Palmarès

* 2 Campionats estatals d'enduro:
** 1968 (Bultaco)
** 1969 (Bultaco)

## Referències

* 1 2 3 «Motoclub Francolí - Història». esplugaentitats.oasi.org. [Consulta: 2 gener 2012].
* ↑ Pi, Pere. «122. Catalunya, una potència mundial de trialers». A: No tinc 200 anys. Les vivències de Pere Pi. Barcelona: Autoeditat (Service Point), juliol 2012, p. 175-179. ISBN 9788461590353.
* ↑ «Moto Club Fancolí. Breu història.». motoclubfrancoli.cat. [Consulta: 7 desembre 2011].
* ↑ Linati Bigas, Alejandro. «Competiciones y campeonatos». A: Iniciación al Moto-Cross, Trial y Todo-Terreno (en castellà). Barcelona: Editorial De Vecchi, SA, 1975, p. 134. ISBN 84-315-12210.
* 1 2 «Foro TT Clásicas - Grandes pilotos de enduro» (en castellà). embarrados.com, 05-06-2003. [Consulta: 2 gener 2012].
* ↑ «La FCM celebra la Gala de Premios de los Campeonatos de Cataluña de Motociclismo 2021» (en castellà). todotrial.com, 25-01-2022. [Consulta: 1r febrer 2024].
* ↑ «La Bultaco Matador Mk3, une des premières 250 enduro...» (en francès). leguidevert.com, 25-10-2009. Arxivat de l'original el 3 de març 2016. [Consulta: 7 desembre 2011].
* ↑ «Casimiro Verdaguer (Bultaco), Campeón de España "Todo Terreno"» (PDF) (en castellà). Hemeroteca. El Mundo Deportivo, 06-11-1968. [Consulta: 2 gener 2012].
* 1 2 3 Herreros, Francisco; Aznar, José Luis. «Todo Terreno/Enduro». A: Historia del motociclismo en España (en castellà). Barcelona: RACC, 1998, p. 268-269. ISBN 84-920886-5-6.
* ↑ «BMW Enduro Team (Jorge Botella)» (en castellà). [Consulta: 2 gener 2012].